Dagbesoekers oor langnaweek by Krugerwildtuin verwelkomArgieffoto (Foto: Nel Botha/Pixabay) Besoekers aan die Krugerwildtuin word gemaan om betyds te bespreek en aan die reëls van die wildtuin te voldoen oor die langnaweek van 27 April tot 1 Mei 2023. SANParke wil dagbesoekers ook daaraan herinner dat die daaglikse kwotas weer by ingangshekke toegepas sal word en daar is drie tydgleuwe vir vooraf besprekings: Isaac Phaahla, woordvoerder van SANParke, sê oor besige periodes, soos vakansies, het die wildtuin ten doel om die volume toeriste beter te bestuur en aan besoekers se verwagtinge te voldoen. “Die drie tydgleuwe het ten doel om die verspreiding van voertuie te verbeter en so ver as moontlik onnodige wagtye by ingangshekke te vermy,” sê Phaahla. Besoekers wat vooraf bespreek het, kry voorkeur bo dagbesoekers wat nie vooraf ŉ bespreking gemaak het nie. Hulle moet egter seker maak dat hulle binne hul betrokke tydgleuf opdaag. “Indien jy buite jou tydgleuf opdaag, sal jy hanteer word soos ŉ dagbesoeker wat nie enige bespreking vooraf gemaak het nie en jy kan moontlik weggewys word.” Besprekings kan deur SANParke se besprekingskantoor gewysig word indien nodig. “Die wildtuin het planne beraam vir verhoogde sigbaarheid van verkeersbeamptes en besoekerbestuurpersoneel om spoedgrensoortredings, ná-ure-reise en algemene gedrag op paaie te monitor. Dagbesoekers word ook daaraan herinner dat hulle nie enige alkohol in die wildtuin mag inbring nie. Die bestuur maan besoekers om met beamptes saam te werk wat aan diens sal wees en enige onbehoorlike gedrag sal aanmeld.” Besoekers word ook gemaan om te help om die wildtuin skoon te hou deur hul rommel in toegewyde gebiede te stort, nie uit hul voertuie te klim nie, om by die spoedgrens te hou en aan alle reëls en regulasies te voldoen soos uiteengesit op die toegangspermit. “Beplan jou reis noukeurig en gun jouself voldoende tyd om die bos te geniet en by jou bestemming op te daag,” voeg Phaahla by. Toegangshekke is oop van 06:00 – 18:00 vir April en van 06:00 – 17:30 vir Mei. Besoekers moet ook van die volgende belangrike inligting kennis neem: Phaahla waarsku daar is grondpaaie in die wildtuin wat nog steeds gesluit is ná die onlangse oorstromings. Die hoofpad tussen Skukuza en Onder-Sabie bly gesluit tot verdere kennisgewing. Besoekers word gemaan om nie borde te verwyder wat aandui dat ŉ pad gesluit is nie.